Únia nevidiacich a slabozrakých Slovenska
VÝROČNÁ  SPRÁVA 2008

Obsah:

PRÍHOVOR ÚNSS
SOCIÁLNE PORADENSTVO A PREVENCIA
CETIS
PREVENCIA DOPRAVNÝCH A ARCHITEKTONICKÝCH BARIÉR
VÝCVIKOVÁ ŠKOLA PRE VODIACICH PSOV
LEGISLATÍVNE AKTIVITY
FINANČNÁ SPRÁVA
FUNDRAISING, KOMUNIKÁCIA S VEREJNOSŤOU A KULTÚRNE AKTIVITY
SPOLKOVÁ ČINNOSŤ

Vydavateľ:
Únia nevidiacich a slabozrakých Slovenska
Sekulská 1, 842050 Bratislava
Tel: 02/65420 844
Fax: 02/65420 842
E-mail: umss@unss.sk
Internet: www.unss.sk
IČO vydavateľa: 00683876
Autori príspevkov:
Ivana Balážová, Ľudovít Čábi, Ivana Frčová, Ján Fukas, Marián Horanič, Timea Hóková, Branislav Mamojka, Milan Mechúra, Ladislav Pasiar, Katarína Prevendarčíková, Jarmila Virágová, Josef Zbranek
Foto: Archív ÚNSS

PRÍHOVOR

Únia nevidiacich a slabozrakých Slovenska vykonáva a podporuje veľmi široký a rôznorodý okruh činností zameraných na prekonávanie dôsledkov poškodenia alebo straty zraku vo všetkých oblastiach života. Venuje sa obhajobe a podpore uplatňovania práv ľudí so zrakovým postihnutím, rozvoju ich schopností a zručností potrebných na čo najnezávislejší život so zrakovým postihnutím a na čo najúčinnejšiu sebaobhajobu ako aj službám nevyhnutným pre dôstojný a kvalitný život bez zraku alebo s jeho významným obmedzením. Rok 2007 nebol pre nás len pokračovaním realizácie rozbehnutých činností a projektov. Bol pre nás výnimočným rokom 6. Zjazdu ÚNSS, do ktorého sme vstupovali s nádejou a zámerom urýchliť proces vytvárania rovnosti príležitostí a rovnakého zaobchádzania pre občanov so zrakovým postihnutím a ich začleňovania do spoločnosti. Veľké nádeje sme vkladali aj do prínosu prípravy ratifikácie Dohovoru OSN o právach osôb so zdravotným postihnutím, ktorý považujeme za mimoriadne užitočný a v medzinárodnom práve najvýznamnejší nástroj na presadzovanie uplatňovania práv ľudí so zrakovým postihnutím. Potešilo nás, že na základe analýzy našej legislatívy z hľadiska Dohovoru nenašli jednotlivé rezorty zásadné prekážky jeho ratifikovateľnosti, no na jeho ratifikáciu si budeme musieť ešte počkať.
Z hľadiska občana s ťažkým zrakovým postihnutím musíme konštatovať, že rok 2008 bol opakovane skôr rozporným ako úspešným rokom. Konečne, po viac ako 6 rokoch bol prijatý dlho očakávaný nový zákon o príspevkoch na kompenzáciu ťažkého zdravotného postihnutia a zákon o sociálnych službách, ktoré nahradili zákon o sociálnej pomoci. V oblasti kompenzácií bolo prijatých viacero pozitívnych opatrení, ale viaceré z našich návrhov, najmä v oblasti osobnej asistencie a opatrovania, neboli akceptované. Zákon o sociálnych službách konečne vytvára podmienky na poskytovanie sociálnej rehabilitácie ambulantnou a dochádzkovou formou, čo je najvýznamnejší nástroj na rozvoj schopností potrebných na prekonávanie dôsledkov zrakového postihnutia. Na druhej strane však obmedzuje právo občana na výber poskytovateľa sociálnej služby a prehlbuje nerovnosť podmienok pre verejných a privátnych poskytovateľov sociálnych služieb, medzi ktorých patrí aj ÚNSS (podrobnejšie v časti o legislatíve).
Ani v roku 2008 neboli odstránené problémy s financovaním sociálneho poradenstva a sociálnej rehabilitácie spôsobené najmä nerovnomernosťou príspevkov na tieto služby zo strany niektorých samosprávnych krajov.
minulých rokoch nám dotácie z rozpočtu MPSVaR pomáhali zmierňovať dôsledky nerovnomerného financovania a podporovať zvyšovanie kvality a odbornosti poskytovaných služieb. Táto možnosť bola obmedzená zmenou kritérií na poskytovanie uvedených dotácií platnou od roku 2007, ktorá viedla k prerozdeleniu a k redukcii príspevkov najmä na podporu obhajoby a uplatňovania práv ľudí so zdravotným postihnutím a súvisiace prevádzkové a mzdové náklady. Ďalšie komplikácie očakávame v dôsledku novely 383/2008 zákona 523/2004 o rozpočtových pravidlách, ktorá od roku 2010 obmedzí poskytovanie dotácií len na tituly ustanovené osobitným zákonom. Našu finančnú situáciu značne komplikuje aj dobre známe omeškávanie platieb za činnosti vykonávané v rámci projektov. Zvlášť kritickým problémom je meškanie refundácie našich výdavkov vo výške viac ako 5 miliónov korún na realizáciu projektu SIZAR, ktorý bol úspešne ukončený v marci 2008 a oficiálnymi miestami je uvádzaný ako dobrý príklad projektu na podporu zamestnávania znevýhodnených osôb . Dnes ešte nevieme aké konkrétne dôsledky bude mať svetová hospodárska kríza, ktorá dorazila aj na Slovensko koncom roku 2008. Nádej vkladáme do vyhlásení vlády SR, že nepripustí aby dôsledky krízy znášali práve tie ekonomicky najslabšie skupiny občanov, vrátane osôb so zdravotným postihnutím, ktoré krízu nespôsobili. Obávame sa však, že hospodárske kapacity Slovenskej republiky nie sú dostatočné na to, aby mohli vylúčiť negatívne dopady svetovej hospodárskej krízy.
roku 2008 sa podarilo dosiahnuť aj ďalšie nesporné úspechy, ktoré však zatieňujú vyššie uvedené problémy. Vysoko si ceníme legislatívne opatrenia v oblasti rovnakého zaobchádzania a možnosti obojsmernej komunikácie s verejnou správou v Braillovom písme (podrobnejšie v časti o legislatíve). Zvlášť úspešná bola kampaň, ktorej cieľom bolo zabezpečenie hladkého prechodu na používanie euro meny nevidiacimi a slabozrakými osobami. Pri realizácii tejto kampane sme sa stretli s mimoriadnou ústretovosťou a podporou zo strany štátnych orgánov, najmä Národnej banky Slovenska a Ministerstva práce, sociálnych vecí a rodiny (podrobnejšie v časti CETIS). Veľmi by sme uvítali podobnú podporu aj pri riešení našich ďalších projektov.
6. zjazd ÚNSS potvrdil správnosť rozhodnutia povýšiť na najvyššiu prioritu obhajobu záujmov nevidiacich a slabozrakých ľudí a podporu účasti čo najširšieho okruhu samotných občanov so zrakovým postihnutím na tomto procese. Decentralizácia a nový zákon o sociálnych službách zásadne rozšírili rozhodovacie právomoci orgánov na regionálnej a lokálnej úrovni, na ktoré sa prenášajú aj kompetencie v sociálnej oblasti významne ovplyvňujúce náš život.

Z dôvodu krátkosti času, množstva nových úloh a prirodzenej obmeny kompetentných osôb je povedomie rozhodovacích orgánov o potrebách občanov so zrakovým postihnutím stále neuspokojivé. Tiež zatiaľ neexistujú dostatočné záväzné pravidlá, ktoré by zaručili, že pri rozhodovaní samosprávnych orgánov nebudú podhodnotené alebo ignorované oprávnené potreby týchto ľudí. Je potrebné opakovane presviedčať, vysvetľovať a získavať podporu na stále väčšom počte miest a úrovní. Preto sme sa venovali zvyšovaniu povedomia širokej i odbornej verejnosti o problematike ľudí so zdravotným postihnutím a rozvoju schopností sebaobhajoby osôb so zdravotným postihnutím, v čom budeme pokračovať.

Naše členstvo v Európskej únii nám ponúka stále nové možnosti riešenia problémov občanov so zdravotným postihnutím. Vo vzťahu k týmto občanom presadzuje EÚ politiku vytvárania rovnosti príležitostí a zabezpečenia rovnakého zaobchádzania, na ktorej implementácii a ovplyvňovaní sa podieľa aj ÚNSS prostredníctvom Európskej únie nevidiacich (EBU), európskeho fóra zdravotného postihnutia (EDF) ako aj prostredníctvom spolupráce so slovenskými poslancami európskeho parlamentu. Z Európskej únie k nám prichádzajú dôležité impulzy a záväzné nariadenia v záujme ľudí so zdravotným postihnutím. Bolo to napríklad nariadenie o právach cestujúcich so zdravotným postihnutím v leteckej doprave, ktoré vstúpilo do platnosti v lete 2008, a ÚNSS sa podieľala na jeho implementácii prostredníctvom školení pracovníkov letísk.
Po náročnom roku 2008 vstupujeme s viacerými otáznikmi do roku 2009, pre ktorý je charakteristická potreba presadzovať opatrenia a prispôsobiť sa legislatívnym zmenám, ktoré budú určovať podmienky pre náš život ako jednotlivcov so zrakovým postihnutím i pre existenciu a činnosť našej organizácie. Budeme sa musieť sústrediť najmä na tieto úlohy:
účasť na zavádzaní do praxe zákona o peňažných príspevkoch na kompenzáciu ťažkého zdravotného postihnutia, vysvetľovanie nových a pozmenených opatrení, vyhodnocovanie dopadov a navrhovanie potrebných zmien;
účasť na zavádzaní do praxe zákona o sociálnych službách, ktorý prináša významné zmeny spôsobe a organizácii poskytovania sociálneho poradenstva a sociálnej rehabilitácie, prispôsobenie našej organizácie týmto zmenám a vyhodnocovanie ich dopadov a presadzovanie potrebných zmien;
podieľanie sa na urýchlení ratifikácie a implementácie Dohovoru OSN o právach osôb so zdravotným postihnutím a implementácie novelizovaného zákona o rovnakom zaobchádzaní a rozvíjanie schopnosti zrakovo postihnutých ľudí uplatňovať svoje práva;
hľadanie nových foriem a presadzovanie legislatívnych opatrení na uľahčenie financovania našich služieb a činností vrátane čerpania prostriedkov z európskych štrukturálnych fondov a dôsledné sledovanie a presadzovanie uplatňovania horizontálnej priority rovnosť príležitostí tak, aby neboli používané štrukturálne fondy na financovanie projektov vytvárajúcich akékoľvek bariéry pre ľudí so zrakovým postihnutím;
navrhovanie a presadzovanie opatrení na zlepšovanie sociálnej a ekonomickej situácie osôb so zdravotným postihnutím a zlepšovanie podmienok pre ich zamestnávanie so zvláštnym zreteľom na možné dôsledky hospodárskej krízy. navrhovanie a presadzovanie opatrení na zlepšovanie sociálnej a ekonomickej situácie osôb so zdravotným postihnutím a zlepšovanie podmienok pre ich zamestnávanie so zvláštnym zreteľom na možné dôsledky hospodárskej krízy.
Vážené dámy a páni, členovia, pracovníci a dobrovoľníci ÚNSS, priatelia a spolupracovníci, predstavitelia samosprávy, štátnej správy a firiem, všetci, ktorí ste sa podieľali na činnosti ÚNSS, spolupracovali s nami a podporili naše snaženia, prijmite naše úprimné poďakovanie za pomoc pri vytváraní lepších podmienok pre život ľudí so zrakovým postihnutím. Veríme, že na vašu pomoc a podporu sa ÚNSS bude môcť spoliehať aj naďalej.

Ján Fukas Riaditeľ ÚNSS

Branislav Mamojka Predseda ÚNSS

ÚNIA NEVIDIACICH A SLABOZRAKÝCH SLOVENSKA

Únia nevidiacich a slabozrakých Slovenska (ďalej len ÚNSS) je občianske združenie, charitatívna a humanitárna organizácia, ktorá združuje nevidiacich a slabozrakých občanov, ich priaznivcov, priateľov, rodičov nevidiacich a slabozrakých detí, bez ohľadu na pohlavie, náboženské vyznanie alebo vieru, rasový pôvod, národnostný alebo etnický pôvod, zdravotné postihnutie, vek, politickú príslušnosť alebo sexuálnu orientáciu.

Poslanie ÚNSS
Obhajoba záujmov občanov so zrakovým postihnutím zameraná najmä na vytváranie rovnakých príležitostí, zabezpečenie rovnakého zaobchádzania a realizáciu pozitívnych opatrení na prekonávanie a kompenzáciu dôsledkov zrakového postihnutia;
aktivizácia občanov so zrakovým postihnutím a vytváranie podmienok na rozvoj vlastných zručností a rozširovanie znalostí potrebných na prekonávanie dôsledkov zrakového postihnutia, na rozvoj a uspokojovanie záujmov a potrieb a na prípravu na plnohodnotný a integrovaný život a prácu v spoločnosti;
všestranné pôsobenie na verejnosť a informovanie o problémoch a schopnostiach občanov so zrakovým postihnutím s cieľom, aby ich spoločnosť vnímala ako svoju prirodzenú súčasť;
poskytovanie sociálneho poradenstva, vykonávanie sociálnej prevencie a sociálnej rehabilitácie a poskytovanie sociálnych a ďalších služieb pre občanov so zrakovým postihnutím.

Priority ÚNSS v roku 2008:
Skvalitňovanie úrovne poskytovania sociálneho poradenstva a sociálnej rehabilitácie zvyšovaním kvalifikácie odborných pracovníkov a výmenou skúseností,
aktivizácia občanov so zdravotným postihnutím v oblasti obhajoby ich záujmov so zameraním na vytváranie rovnakých príležitostí, zabezpečenie rovnakého zaobchádzania a realizáciu pozitívnych opatrení na prekonávanie a kompenzáciu dôsledkov zrakového postihnutia,
podpora zamestnateľnosti a zamestnanosti ľudí so zrakovým postihnutím.

Názov organizácie:	Únia nevidiacich a slabozrakých Slovenska
Sídlo organizácie:	Sekulská 1, 842 50 Bratislava
Identifikačné číslo (IČO):	00683876
Organizačná forma:	občianske združenie podľa zákona č. 83/1990 Zb.
Dátum založenia:	07. apríla 1990      Zložka        MV SR: VVS/1-909/90-32-6

Ústredná rada ÚNSS:
Predseda: Branislav Mamojka, (predseda ÚNSS)
prvý podpredseda: Terézia Petiová
Podpredsedovia: Milan Měchura, Josef Zbranek
Členovia: Milan Antal, ImhchBartaloš, Vladimír Cintula, Václav Trnka, AlžbetaVršková, EmíliaMotyčáková, Ján Cesnek, Ervína Balašková, Milan Sabovík, Mária Danielová, Nadežda Muščíková, Peter Gieci, Jozef Hlubovič, Milota Strončeková

Ústredná kontrolná komisia ÚNSS:
Predseda: Mária Zubáková
Členovia: Jana Pribulová, Jozef Kopaj, Margita Gyorgyová, Edita Križanová

Úrad ÚNSS:
Riaditeľ: Ing. Ján Fukas (riaditeľ ÚNSS)
Vedúci oddelenia: Ivana Balážová, Ľudovít Čábi, Karolína Lapošová, Branislav Mamojka, Jarmila Virágová
Kontakt: Sekulská 1, 842 50 Bratislava
tel.: 02/ 654 20 796, 02/ 654 20 844 fax.: 02/654 20 842 e-mail: unss@unss.sk Web: www.unss.sk

Krajské strediská ÚNSS:

Krajské stredisko Bratislava
Vedúci: Mgr. Daniela Nimschová Sekulská 1, 842 50 Bratislava tel.: 02/654 20 798 e-mail: unss.bratislava@unss.sk

Krajské stredisko Banská Bystrica
Vedúci: Bc. Dagmar Filadelfiová Internátna 10, 974 01 Banská Bystrica tel.: 048/413 4201 e-mail: unss.bystrica@unss.sk

Krajské stredisko Žilina
Vedúci: Bc. Erika Kanátová Karpatská 10, 010 08 Žilina tel.: 041/565 2369 e-mail: unss.zilina@unss.sk

Krajské stredisko Prešov
Vedúci: Mgr. Jozef Hlubovič Justičná 15, 080 01 Prešov tel.: 051/772 4421 e-mail: unss.presov@unss.sk

Krajské stredisko Nitra
Vedúci: Mgr. Petra Ajdariová Nedbalova 540/17, 949 11 Nitra tel.: 037/741 8115 e-mail: unss.nitra@unss.sk

Krajské stredisko Košice
Vedúci: Mgr. Terézia Petiová
Park obrancov mieru 1, 040 01 Košice
teľ: 055/632 4715
e-mail: unss.kosice@unss.sk

Krajské stredisko Trenčín
Vedúci: Mgr. Silvia Sudorová Dolný Šianec 1, 911 01 Trenčín tel.: 032/652 33 13 e-mail: unss.trencin@unss.sk

Krajské stredisko Trnava
Vedúci: Mgr. Viera Mrenová Trhová 2, 917 01 Trnava tel.: 033/551 2706 e-mail: unss.trnava@unss.sk

SOCIÁLNE PORADENSTVO A PREVENCIA

Sociálne poradenstvo a prevencia
Vznik zrakového postihnutia má výrazný dopad na kvalitu života človeka, nech k nemu dôjde v akomkoľvek veku. Človek so zrakovým postihnutím je vystavený mnohým prekážkam, ktoré musí prekonávať v porovnaní s ľuďmi bez zrakového postihnutia. Dôsledky sa neprejavujú len v kvalite jeho videnia, ale hlavne pri vykonávaní činností, pri ktorých pociťuje chýbajúci zrak. Nastávajú problémy v čítaní, písaní, neverbálnej komunikácii, v orientácii v priestore, pri cestovaní, prechádzaní cez cesty, v starostlivosti o seba a domácnosť, či pri realizácii v spoločnosti (práca, vzdelávanie, voľnočasové aktivity).
Aby človek so zrakovým postihnutím ostal predovšetkým človekom, so svojim náležitým miestom v spoločnosti, je potrebné pomôcť mu prekonávať jednotlivé bariéry s rešpektovaním jeho individuálnych potrieb a možností. Najmä vyrovnávanie sa s postihnutím je o to ľahšie, čím skôr je poskytnutá odborná pomoc - a to nielen človeku so zrakovým postihnutím, ale aj jeho rodine a bezprostrednému okoliu.

Sociálna pomoc ľuďom so zrakovým postihnutím
Sociálna pomoc je klientom poskytovaná prevažne individuálne. Podľa požiadaviek klienta poskytujeme pomoc ambulantnou formou na pracoviskách Krajských stredísk alebo priamo v domácom prostredí. Snažíme sa, aby boli naše služby čo najbližšie k ľuďom a preto ich poskytujeme aj na poradenských dňoch v mestách po celom Slovensku. Spolu tak máme vytvorenú sieť 55 poradenských miest.
Individuálna práca s klientom si vyžaduje dôkladnú a časovo náročnú prípravu i samoštúdium a po ukončení priamej práce s klientom analýzu, evidenciu, ďalšiu intervenciu v prospech klienta i ďalšie nevyhnutné úkony. Sociálna pomoc je poskytovaná i skupinovou formou a to na celoslovenskej alebo regionálnej úrovni. Skupinové formy sú výhodné prevažne v oblasti vyrovnávania sa s postihnutím, motivácie pre ďalšiu aktivitu, nácviku sociálno-komunikačných zručností.

Ukazovateľ / Rok

	2007	2008	
	klienti	úkony	hodiny	klienti	úkony	hodiny	
Sociálne poradenstvo	2 548	6 760	7 529	2 569	7 677	7 326	
Sociálna rehabilitácia	1 062	3 104	5 802	1 413	3 669	6 600	
Sociálne služby	173	2 183	2 843	132	1 811	1 989	
SPOLU	3 783	12 047	16 174	4 114	13 157	15915	

Zvyšovanie kvality práce s klientom so zrakovým postihnutím v roku 2008

Poskytovanie odborných služieb pre ľudí so zrakovým postihnutím je súčasťou poslania Únie nevidiacich a slabozrakých Slovenska od jej vzniku. Prešli sme rozsiahlym vývojom, neustálymi snahami o zlepšovanie, hľadaním toho, čo je v pomoci klientom najúčinnejšie. Dnes môžeme povedať, že máme vytvorený komplexný systém služieb, ktorý dokáže pružne reagovať na potreby klientov.
Každoročne sa snažíme o zvyšovanie kvality poskytovanej sociálnej pomoci na celom Slovensku. V roku 2008 sme realizovali hlavne vzdelávacie aktivity pre novoprijatých zamestnancov:
•	rekvalifikačný kurz sebaobsluhy pre rehabilitačných inštruktorov
•	školenie sociálno - právneho minima
•	rekvalifikačný kurz priestorovej orientácie a samostatného pohybu
Okrem zvyšovania odborných vedomostí a zručností zamestnancov sme sa začali intenzívne pripravovať na
implementáciu nového zákona č. 448/2008 Z. z. o sociálnych službách na podmienky ÚNSS.
Dôsledná príprava a následná akreditácia na odborné činnosti, akými sú špecializované sociálne poradenstvo a
sociálna rehabilitácia zabezpečia možnosť registrácie medzi subjekty, ktoré sú oprávnené poskytovať tieto sociálne
služby.
Aby sa zmena týchto legislatívnych podmienok čo najmenej dotkla poskytovania služieb pre ľudí so zrakovým
postihnutím, venujeme tejto oblasti mimoriadnu pozornosť.

Organizovanie rehabilitačných pobytov pre ľudí so zrakovým postihnutím v roku 2008
V roku 2008 sme usporiadali niekoľko pobytových aktivít, ktoré tvoria súčasť sociálnej prevencie ľudí so zrakovým
postihnutím a ich príbuzných.

Celoslovenský rekondičný pobyt pre diabetikov so zrakovým postihnutím
Pobyt sa konal v mesiaci august v Turčianskych Tepliciach a zúčastnilo sa ho 35 účastníkov.
Program pobytu mal informačný, ale aj praktický charakter. V rámci informačnej časti sa účastníci prostredníctvom prednášok dozvedeli o výrobkoch uľahčujúcich život diabetikov, o zdravej výžive, liečivách a vhodnej životospráve. Praktická časť programu obnášala diskusie, individuálne rozhovory a poradenstvo o tom, ako predchádzať komplikáciám, ako si nastaviť vhodný stravovací režim. Vo voľnom čase sa účastníci venovali každý podľa vlastných možností fyzickej aktivite, k čomu využívali fitness centrum a saunu hotela.

Víkendové pobyty pre rodiny s deťmi so zrakovým postihnutím
V rámci realizácie projektu sme zorganizovali tri takéto pobyty:
•	Pobyt pre rodiny z Trnavského kraja
•	Pobyt pre rodiny z Banskobystrického kraja
•	Pobyt pre rodiny z Bratislavského kraja
•	Pobyt pre rodiny z Košického kraja (spolufinancované z projektu Hilton - Perkins)
Pobytov sa celkovo zúčastnilo 54 účastníkov. Tieto rodiny čelia mimoriadne zložitým otázkam a problémom, s ktorými si často nevedia rady a preto potrebujú pomoc nie len profesionálnu, ale aj pomoc v podobe výmeny skúseností a získania pocitu spolupatričnosti. S týmto zámerom boli pripravované jednotlivé aktivity programu na témy: čo dokáže moje dieťa, ako ho vidím teraz a ako v budúcnosti, samostatnosť dieťaťa a akceptácia jeho zrakového postihnutia, výhody a nevýhody integrovaného vzdelávania.
Program pobytu bol zostavený tak, aby sa dosiahlo zosieťovanie zúčastnených rodín. Aktivity mali skupinovú formu, v čase medzi určeným programom bol priestor na osobné konzultácie. Príjemnú atmosféru doplnili spoločne trávené voľnočasové aktivity rodičov i detí.

Rekondičný vianočný pobyt pre osamelých starších ľudí so zrakovým postihnutím

Tento už tradične organizovaný a obľúbený pobyt sa v roku 2008 konal v Liptovskom Jane a jeho atmosféru si zažilo 43 účastníkov.
Počas pobytu sa venovali rôznym činnostiam, ktoré vytvárajú atmosféru vianočných sviatkov. Takto sa napríklad venovali príprave vianočných ozdôb z papiera, pečeniu vianočného pečiva, či vyrábaniu vianočných svietnikov. Popri tom účastníci mali možnosť chodiť na popoludňajšie prechádzky a kultúrne sa vyžiť v rámci večerného programu pripravovaného buď samotnými účastníkmi pobytu alebo rehabilitačnými inštruktorkami v spolupráci s dobrovoľníkmi. Populárne boli: spevácka súťaž Superstar, premietanie komentovaných filmov, Štefanská zábava, netradičné dramatické hry ako aj súťažný vedomostný kvíz.

Celoslovenské sústredenie majiteľov a žiadateľov vodiacich psov

Aktivita sa konala v Prievidzi a zúčastnilo sa jej 26 účastníkov. Účastníci sa počas podujatia dvakrát denne zúčastňovali cvičení na vybranej trase. Tieto cvičenia sú reálnym obrazom vzájomnej spolupráce majiteľa a psa a sú navyše sťažené tým, že sa dvojica pohybuje na neznámej trase. Takýto typ pobytu je jedinou možnosťou kolektívneho precvičovania si svojich zručností na reálnych trasách a na umelej prekážkovej dráhe pod dohľadom skúsených cvičiteľov z Výcvikovej školy pre vodiacich psov. Pre nových žiadateľov o vodiacich psov je to výborná príležitosť skúsiť si naživo niekoľko vodiacich psov v tréningu.

Seminár nevidiacich a slabozrakých učiteľov hudby

Seminára sa zúčastnilo 16 nevidiacich a slabozrakých učiteľov hudby s osobnými asistentmi alebo sprievodcami. Konal sa v priestoroch Stredného odborného učilišťa v Levoči. Išlo o učiteľov hudby zo všetkých krajov Slovenska, okrem žilinského. Súčasťou seminára bolo oboznámenie účastníkov o činnosti komisie NS UH. Referáty a vstupy boli o práci učiteľov hudby, o školách, na ktorých pôsobia, o metodických postupoch, ktoré by mohli byť prínosné pre ďalších kolegov. Súčasťou seminára bola aj audiovizuálna simulácia u ľudí s postihnutím a workshop „Vyučovanie hry na keyboarde". Rovnako prítomní účastníci boli oboznámení s novinkami v legislatíve týkajúcej sa ZUŠ, a s novým školským zákonom.

CETIS

Centrum technických a informačných služieb - CETIS je špecializované pracovisko ÚNSS, ktorého poslaním je technická podpora vzdelávania, zamestnávania a nezávislého života zrakovo postihnutých ľudí najmä pomocou sprístupňovania informácií a informačných a komunikačných technológií a rozvoja schopností nevidiacich a slabozrakých ľudí potrebných na ich využívanie. CETIS rozvíja najmä tieto činnosti:
•	poradenstvo zamerané na optimálny výber kompenzačných pomôcok, ich efektívne využívanie a na súvisiace úpravy domáceho a pracovného prostredia,
•	poradenstvo pre využívanie Braillovho písma, jeho tlač, tvorbu reliéfnej grafiky a prepis dokumentov do Braillovho písma,
•	poradenstvo  zamerané  na  tvorbu  prístupných  web  stránok  a  elektronických  dokumentov  a  ich sprístupňovanie ľuďom so zrakovým postihnutím,
•	používateľské kurzy pre prácu s kompenzačnou výpočtovou technikou, školenie a poradenstvo pre inštruktorov a učiteľov,
•	pripomienkovanie súvisiacej legislatívy a ďalšia expertízna činnosť,
•	spolupráca s výrobcami kompenzačnej techniky na vývoji, testovaní a lokalizácii pre slovenské jazykové prostredie,
•	šírenie informácií o kompenzačných pomôckach a o možnostiach ich využívania v každodennom živote, pri štúdiu, v zamestnaní a poskytovaní služieb.
V roku 2008 sme pokračovali v poskytovaní konzultácií a testovaní ľudí so zrakovým postihnutím pre optimálny
výber kompenzačných pomôcok a vydávaní odporúčaní k ich žiadostiam o poskytnutie príspevku na kompenzačné
pomôcky. Konzultácie sme poskytovali aj ich školám, zamestnávateľom a úradom práce, sociálnych vecí a rodiny
Slovenskej republiky. Ťažiskom našej práce boli školenia zrakovo postihnutých používateľov počítačov
a pokračovali sme v zdokonaľovaní kurzov práce na PC pre nevidiacich a slabozrakých ľudí..

Spolupráca so slovenskou kanceláriou ECDL
V spolupráci so slovenskou kanceláriou ECDL sme pokračovali vo vytváraní podmienok na absolvovanie testov pre
získanie ECDL aj pre nevidiacich a slabozrakých ľudí. V programe ECDL sa overuje počítačová gramotnosť
pomocou medzinárodne uznávanej štandardizovanej metodiky, ktorá je založená na jednotne definovanom okruhu
vyžadovaných vedomostí a zručností štruktúrovanom do niekoľkých tematických oblastí. Úspešný absolvent testov
ECDL získa medzinárodne uznávaný certifikát ECDL.

Sprístupňovanie internetových stránok
Naďalej sme sa intenzívne venovali poradenstvu pre sprístupňovanie web stránok a informácií na internete a vo forme elektronických dokumentov a tak sa podieľali na implementácii zákona o informačných systémoch verejnej správy a príslušných štandardov prístupnosti. Pravidelne vykonávame audity prístupnosti web sídiel verejnej správy, samosprávy a privátneho sektora pre Ministerstvo financií, ktoré sleduje túto úlohu v rámci informatizácie spoločnosti. Tradične vyhodnocujeme prístupnosť web sídiel samosprávy pre súťaž Zlatý erb, v roku 2008 ich bolo 82. Táto súťaž má mimoriadny motivačný vplyv, čo sa prejavuje systematickým zvyšovaním úrovne prístupnosti web sídiel samosprávnych krajov, miest a obcí. Viac informácií sa môžete dozvedieť na internetovej stránke http://blindfriendly.sk.

Poradenstvo farmaceutickým spoločnostiam
Už tretí rok systematicky poskytujeme farmaceutickým firmám poradenstvo pre popisovanie liekov Braillovým písmom. Túto povinnosť ukladá výrobcom liekov na humánne použitie zákon č. 140/1998 Z. z. o liekoch a zdravotníckych pomôckach v znení neskorších predpisov s účinnosťou od 1 .júna 2006.
Novela zákona o slobodnom prístupe k informáciám
Intenzívne sme sa zúčastňovali na formulácii a presadzovaní schválenia novely zákona č. 211/2000 Z.z. o slobodnom prístupe k informáciám, ktorá zaručuje právo na obojsmernú komunikáciu v Braillovom písme nevidiacim osobám s povinnými osobami podľa tohto zákona. Pripravili sme jeho implementáciu zavedením služby prepisu z a do Braillovho písma, ktorú ponúkame na našom web sídle www.unss.sk.

Zákon o peňažných príspevkoch na kompenzáciu ťažkého zdravotného postihnutia
Zúčastňovali sme sa na príprave zákona o peňažných príspevkoch na kompenzáciu ťažkého zdravotného postihnutia, najmä jeho častí týkajúcich sa kompenzačných pomôcok a výnosu obsahujúceho kategorizačný zoznam pomôcok s cieľom, aby obsahoval všetky potrebné pomôcky pre osoby so zrakovým postihnutím.

Realizované projekty

Eurochance2
Pokračovali sme v riešení projektu Eurochance2 zameraného na prípravu kurzov taliančiny a španielčiny. Jeho cieľom je vytvorenie e-Learningových kurzov plne prístupných nevidiacim ľuďom, zameraných na doplnenie a zdokonaľovanie jazykových znalostí potrebných pre pracovné a spoločenské uplatnenie s možnosťou realizácie dištančného vzdelávania nevidiacimi učiteľmi prostredníctvom internetu,. . Tento projekt nadväzuje na úspešný medzinárodný projekt „Eurochance - angličtina a nemčina pre ľudí so zrakovým postihnutím" (http://eurochance.brailcom.org) v rámci EU programu Leonardo da Vinci

Pegas
V rámci projektu Pegas sme prepísali do Braillovho písma 32 bulletinov Slovenského národného divadla a spolu s SKN sme zabezpečili aj ich nahrávky. Predstavuje to polovicu repertoáru SND. V tejto činnosti plánujeme pokračovať aj v roku 2009 tak, aby boli nevidiacim a slabozrakým návštevníkom sprístupnené bulletiny kompletného repertoáru SND.

Digitálne vysielanie na Slovensku
Systematicky sme sa zúčastňovali našimi pripomienkami a návrhmi na príprave stratégie prechodu z analógového TV vysielania na digitálne z hľadiska prístupnosti digitálnej televízie ľuďom so zrakovým postihnutím. Digitálna televízia je pre občanov budúci dominantný interaktívny komunikačný prostriedok, bez prístupnosti ktorého by došlo k podstatnému zvýšeniu informačnej bariéry a informačnej segregácie ľudí so zrakovým postihnutím.

Prechod na Euro
Realizovali sme program prechodu na Euro z hľadiska nevidiacich a slabozrakých ľudí tak, aby hneď od zavedenia európskej meny do slovenskej praxe ju mohli používať minimálne na rovnakej úrovni samostatnosti ako dnešnú menu a plne využívať výhody a prednosti jednotnej európskej meny Program sme realizovali v spolupráci s národnou bankou Slovenska, Európskou centrálnou bankou a Ministerstvom práce, sociálnych vecí a rodiny, ktoré poskytli potrebnú materiálnu a odbornú pomoc. Boli zabezpečené šablóny CashTest na rozpoznávanie bankoviek a mincí, informačné brožúry vo zväčšenom písme, brožúry v Braillovom písme s reliéfnymi obrázkami bankoviek a mincí a hovoriace karty s informáciami o euro mene. Vyškolili sme 16 inštruktorov pre výcvik používania euro meny nevidiacimi a slabozrakými občanmi, ktorí zaškolili viac ako 2500 ľudí a podľa potreby budú školenia naďalej poskytovať.

Nové asistenčné technológie
Podieľali sme sa na vývoji, testovaní a zavádzaní do praxe nových technológií ako je napr. slovensky hovoriaca kalkulačka DoubleCheck (získala cenu Zlatá Incheba), tyflosonar- ultrazvukový orientačný prístroj RAY, slovenská verzia indikátora farieb ColorTest Memo s funkciou rozpoznávania a hlasového oznamovania hodnôt euro bankoviek na základe ich farby a verzia 11 špeciálneho programu Magic na zväčšené zobrazovanie.
Osveta
Osvetu o technických možnostiach prekonávania dôsledkov ťažkého zrakového postihnutia šírime prostredníctvom
výstav, seminárov a konferencií ako napr. Non-Handicap.
Záujem o vyššie uvedené služby výrazne presahuje naše možnosti limitované najmä dostupnými zdrojmi
financovania.

PREVENCIA DOPRAVNÝCH A ARCHITEKTONICKÝCH BARIÉR

Aktivity:
1.	Poradenstvo pre odborníkov pri zapracovávaní debarierizačných požiadaviek do konkrétnych architektonických návrhov, projektov a realizácii stavby (najmä stavby komunikácií a dopravných stavieb, občianske stavby).
2.	Vedenie seminárov venovaných identifikácii architektonických bariér, teoretickým východiskám opatrení, praktickým a najčastejším chybám a nedostatkom v aplikácii debarierizačných opatrení. Semináre sú určené projektantom a architektom, investorom a stavebným firmám, predstaviteľom miest a obcí, odborom životného prostredia, úsekom stavebného poriadku, stavebným a špeciálnym stavebným úradom.
3.	Metodická činnosť, ktorej ťažiskom je vytváranie zrozumiteľného a prehľadného výkladu vyhlášky 532/2002 Z.z. - najmä grafického a schematického vyjadrenia jednotlivých pravidiel.
4.	Sprístupňovanie témy debarierizácie verejnosti s cieľom zvýšiť informovanosť o problematike
architektonických bariér pre zrakovo postihnuté osoby. Poukazujeme na možnosti odstraňovania bariér v prostredí, ktoré neraz nevyžadujú rozsiahle investície ale často len ochotu spolupracovať a príslušné know-how.

Počas roka 2008 Oddelenie prevencie architektonických a dopravných bariér pokračovalo v intenzívnej poradenskej činnosti pre projektantov a architektov najmä z Bratislavy. Vďaka už zažitej spolupráci so stavebnými úradmi v Bratislave prešlo naším oddelením veľa projektov, zúčastňovali sme sa na mnohých kolaudáciách a prizvaní sme boli k riešeniam problematických miest v Bratislave. Z dôležitých stavieb, na ktorých správnom riešení z hľadiska debarierizácie sme sa podieľali, spomenieme stavbu Eurovea, popri ktorej bol debarierizovaný veľký úsek Dostojevského radu. Ďalšou významnou stavbou bolo rozšírenie Záhradníckej ulice, kde sa taktiež bezbariérovo vyriešila podstatná časť ulice a práce budú pokračovať aj v nasledujúcom roku.

Mimo Bratislavy sa naša činnosť rozšírila pri spolupráci so železnicami SR, ktoré začali budovať na nástupištiach staníc v celej SR opatrenia pre potreby zrakovo postihnutých podľa smernice dohodnutej už v roku 2007. Koncom roka sa na konkrétnych projektoch začali prvotné návrhy riešenia vodiacich línií v interiéroch staničných budov a ozvučenia staníc, ktoré by mali vyústiť do vydania ďalšej smernice.

Koncom roka 2008 pristúpilo oddelenie k príprave spoplatnenia poradenských služieb poskytovaných stavebnej praxi. Vzhľadom na ekonomickú situáciu bolo ďalej neúnosné, aby táto činnosť nebola priamo financovaná. Vypracovaný bol interný cenník ÚNSS podľa Sadzobníka pre navrhovanie ponukových cien projektových prác a inžinierskych činností, UNIKA2008. Spoplatnenie je zavedené od 1.1.2009.

Intenzívna spolupráca vyplynula z aktivít stavebného úradu v Trnave, ktorý tvorí koncepciu na debarierizáciu mesta. Zúčastňovali sme sa pravidelných stretnutí komisie, pripomienkovali riešenia opatrení pre zrakovo postihnutých a podieľali sa na výbere prioritných miest a trás na debarierizáciu. V decembri 2008 sa v Trnave uskutočnila prednáška na tému bariér určená pre odbornú aj širokú verejnosť. Naše oddelenie prezentovalo popri ďalších prednášajúcich z Fakulty architektúry STU v Bratislave. Spolupráca s mestom Trnava pokračuje aj do nasledujúceho roka.

Významným výsledkom činnosti nášho oddelenia v roku 2008 bolo zavedenie zvukových majákov na Úrady práce, sociálnych vecí a rodiny na celom Slovensku. Zvukové majáky boli osadené nad vchody do úradov a pomáhajú zrakovo postihnutým ľuďom jednak s lokalizáciou vstupu pomocou zvukového signálu a tiež podávaním informácií o úrade a mieste prvého kontaktu formou zvukovej nahrávky. Pre oddelenie bola táto aktivita ťažiskovou vzhľadom na jej celoslovenský rozsah. Plošné zavedenie majákov na úradoch je dôležitým krokom v debaherizácii prostredníctvom ozvučovania a malo by pomôcť nášmu oddeleniu pri presadzovaní takýchto opatrení v ďalších celoslovenských inštitúciách.

Pod záštitou Národnej rady občanov so zdravotným postihnutím sa konali školenia personálu na letiskách v SR, určené na vzdelávanie v oblasti asistencie pre zdravotne postihnutých cestujúcich. Pracovníčka nášho oddelenia

bola koordinátorkou projektu a pracovníci krajského strediska ÚNSS v Bratislave sa podieľali na príprave modulov týkajúcich sa potrieb zrakovo postihnutých ľudí. Školenia boli zamerané na implementáciu nariadenia EÚ 1107/2006 o právach osôb so zdravotným postihnutím v leteckej doprave, ktoré vstúpilo do platnosti 26.júla 2008. Personál letísk prichádzajúci do styku s cestujúcimi bol poučený o právach a potrebách cestujúcich s postihnutím, o princípoch nediskriminácie a o možnostiach asistencie pre osoby s rôznym druhom postihnutia.

K rozvíjaniu zahraničných kontaktov a k získavaniu informácií prispela účasť na podujatí Schindler Awards Ceremony v švajčiarskom Lucerne v novembri 2008. Prezentované a ocenené tu boli práce mladých európskych architektov, ktorých úlohou bolo navrhnúť riešenie zástavby na danom pozemku vo Viedni v duchu „prístupu pre všetkých". Zaujímavé a podnetné boli riešenia z rôznych krajín aj hodnotenia odbornej poroty.

Cieľom nášho oddelenia naďalej ostáva rozšírenie činnosti do iných častí Slovenska, aby sa podporilo jednotné a správne riešenie debarierizačných opatrení. Snažiť sa budeme o čo najširšie zavádzanie zvukových majákov. Aktivity plánujeme ďalej rozvíjať aj priamo smerom k zrakovo postihnutým občanom formou poskytovania informácií a praktického výcviku na používanie debarierizačných opatrení. Za pomoci médií budeme naďalej zviditeľňovať problematiku bariér pre širokú verejnosť.

VÝCVIKOVÁ ŠKOLA PRE VODIACICH PSOV

Výcviková škola pre vodiacich psov Únie nevidiacich a slabozrakých Slovenska realizuje kompletný tyflokynologický servis pre klientov na celom území Slovenskej republiky. Zároveň realizuje od roku 2008 kompletný program pre vodiacich psov, ktorý obsahuje okrem doterajšej výchovy a výcviku, už aj chýbajúci chov. Chovné centrum sa nachádza v obci Jakubov, je neverejné a je určené výhradne pre účely výcvikovej školy. Oficiálne bolo otvorené 21.apríla 2008. Centrum je deklarované ako sponzorská aktivita Lion's Clubu Bratislava-Pressburg.
Výchova a výcvik sa realizuje tak ako doteraz, formou rodinného modelu, čo znamená, že zvieratá vo výchove aj vo výcviku, sú umiestnené v rodinách vychovávateľov a cvičiteľov. Výcvik vodiacich psov realizujeme podľa medzinárodných štandardov, platných pre všetkých členov Medzinárodnej federácie škôl pre výcvik vodiacich psov so sídlom vo Veľkej Británii. Naša škola je jej plnoprávnym členom od roku 2000. Okrem tejto medzinárodnej akreditácie našej činnosti, získala škola v roku 2005 akreditáciu od Ministerstva školstva SR pre kurzy:
•	Cvičiteľ vodiacich psov
•	Inštruktor mobility s vodiacim psom
Stali sme tak vzdelávacím strediskom v danej problematike.
Výcviková škola sídli v budove ÚNSS na Sekulskej ulici č.1 v Bratislave - Karlovej Vsi.

Chov
Druhý vrh šteniat výcvikovej školy sa narodil 6.marca 2008 v novom chovnom centre výcvikovej školy. Všetky dostali mená na druhé písmeno abecedy, teda na „B". Počet šteniatok vo vrhu, bol rovnaký ako prvý krát, teda sedem. Počet psíkov, prevládol nad počtom sučiek v pomere štyria ku trom. Naša chovná stanica má názov „Guidedogs Slovakia" a šteniatka sú tetované značkou „VP" a číslom, v akom poradí sa narodili.

Výchova a výcvik
Do výchovy prešlo z roku 2007 sedem psov, z toho dvaja importovaní z írska a päť z nášho chovu. Začiatkom roka tiež pribudla z Austrálie importovaná Istra, ktorá je deklarovaná, ako sponzorská aktivita Lion's Clubu
Bratislava-lstropolis. V júni pribudli do výchovy šteniatka z nášho vlastného chovu, v počte sedem, koncom roka
pribudlo do výchovy ďalších šesť šteniat, importovaných z Francúzskeho chovného centra, ktoré sme dostali do
daru.
Pes, ktorý zahájil výcvik koncom roka 2007, prešiel do výcviku aj v roku 2008 v počte jeden.
Z celkového počtu 22 psov, boli v roku 2008 vyradení traja psy, odskúšaní a klientom pridelení traja psy, v tréningu
pokračovali traja psy, jedna sučka bola zaradená do chovu a vo výchove zostalo dvanásť psov.

Propagačné aktivity
V apríli sa pri príležitosti otvorenia chovného centra konala tlačová konferencia, kde boli všetci prítomní oboznámení s účelom a využitím tohto zariadenia.
máji sa v Bratislavskom Istropolise konal benefičný koncert. Koncert realizovala agentúra Ad Astra Musica s.r.o. v spolupráci s Lion's Club Bratislava Pressburg. Po vystúpení všetkých umelcov prebehol na koncertnom javisku oficiálny krst šteniat narodených v novovybudovanej chovnej stanici. Každé zo siedmich šteniatok malo na javisku svojho krstného rodiča z radov účinkujúcich umelcov.
priebehu roka bola výcviková škola prizvaná na firemné stretnutia svojich partnerov a podporovateľov, kde prezentovala prácu vodiacich psov a priblížila zúčastneným problematiku vodiacich psov.
Stretnutia zorganizovala firma DELL a DPD. Už tradične sme sa zúčastnili predvádzacej akcie pre nevidiacu a slabozrakú mládež, ktorú organizuje Mestská knižnica v čitárni „Červený rak".
V rámci mediálnych výstupov boli publikované články, v marci v časopise Humanita, 25. apríla v denníku Pravda a Plus jeden deň, 26.apríla v denníku Plus jeden deň, v auguste vo firemnom časopise DPD, a v archíve TV Markíza je záznam z našej návštevy zo dňa 23. septembra.

V roku 2008 prebiehala už tradične celoročná, povolená zbierka pre vodiacich psov, na ktorú upozorňujú makety vodiacich psov, umiestnené vo vybraných prevádzkach. Výťažok zo zbierky sa delí v rámci UNSS, podľa vopred stanoveného kľúča.
Už druhý rok sme sa zúčastnili vianočnej zbierky, ktorá je spoločným projektom spoločnosti TESCO STORES, a.s. a Slovenskej humanitnej rady s názvom „Pomôžte spolu s nami". Zbierka prebieha vždy počas všetkých adventných týždňov, štyri dni do týždňa. Výnos z tejto zbierky bude použitý na realizáciu projektov školy.
V roku 2008 malo pokračovanie aj vydávanie zvukového magazínu „vodiaci pes", ktorý už niekoľko rokov zostavuje a upravuje pani Magda Šarišská.
Škola v roku 2008 usporiadala už tradičné pracovné stretnutie majiteľov vodiacich psov a žiadateľov o vodiacich psov. Pre všetkých klientov našej školy je to príležitosť, preveriť svoje schopnosti a schopnosti svojho vodiaceho psa na neznámych trasách, za pomoci pracovníkov výcvikovej školy. Pracovné stretnutie sa uskutočnilo v zariadení „Púšť" pri Prievidzi. Sústredenie sa realizovalo z finančnej podpory Ministerstva práce, sociálnych vecí a rodiny.

Spolupráca
V rámci nášho chovného programu, nám v januári poskytla švajčiarska škola v Brennles, ktorá je tiež členom
Medzinárodnej federácie škôl pre výcvik vodiacich psov (IGDF), pomoc pri výbere chovného psa. Naša chovná
sučka bola spárená s vybraným chovným psom z tejto školy, menom Pongo. V tom istom mesiaci sme si z pražského
letiska priviezli sučku Istru z Austrálie, ktorú nám darovala výcviková škola vo Viktórii.
Na základe návštevy, predstaviteľov organizácie z Malty, zameranej na obhajobu záujmov zrakovo postihnutých ľudí, v apríli 2007, sme boli požiadaní, aby sme pre túto krajinu vycvičili v roku 2008 dvoch vodiacich psov, ktorí budú po ukončení výcviku dopravení a odovzdaní klientom na Malte. Vybrali sme na Maltu dvoch dobrých psov a realizovali sme v roku 2008 ich výcvik, vrátane učenia anglických povelov a niekoľkých ďalších požiadaviek.

Školenia a kurzy
Počas celého roku 2008 prebiehal prvý akreditovaný kurz pre cvičiteľov vodiacich psov a kurz pre inštruktorov mobility s vodiacim psom. Taktiež boli organizované interné školenia pre vychovávateľov a cvičiteľov ako aj pre žiadateľov o vodiacich psov.

Výcviková škola pre vodiacich psov, ďakuje v roku 2008 za pomoc:
Lion's dub Bratislava Pressburg
Lion's dub Bratislava Istropolis
Royal Canin-Pharmacopola s.r.o.
DELLs.r.o.
Direct Parcel Distribution SK, s.r.o.
Citibank Slovakia, a.s.
JUDr. Šimon Gmiterko- advokát
Eastone, s.r.o.
Petitjean Emmanuel
Smith Jennifer
Peter Šereš- Šereš Consulting
Morrison s.r.o.
Roman Martiš
AON Slovensko, s.r.o.
Larus&Lebrant, s.r.o.
Ing. Janette Belačičová
Ing. Janka Štubianová- MAAT
Ahavet
Euvet
Biki s.r.o.
Tesco stores a.s.

LEGISLATÍVNE AKTIVITY

Kompenzácie ŤZP a sociálne služby majú novú legislatívnu úpravu

Po takmer 6 - ročnej, i keď často aj na dlhšiu dobu prerušovanej príprave schválila Národná rada SR v roku 2008 návrh zákona o peňažných príspevkoch na kompenzáciu ťažkého zdravotného postihnutia (ŤZP) a návrh zákona o sociálnych službách.

Zo schváleného znenia zákona o kompenzácii ŤZP sme do značnej miery sklamaní. Napriek nášmu úsiliu a viacerým rokovaniam, i za prítomnosti ministerky práce p. Tomanovej a štátneho tajomníka p. Siku, sa nepodarilo do zákona zapracovať všetko to, čo sme požadovali.
Za úspech nášho snaženia považujeme presadenie možnosti priznávať Parkovací preukaz i osobám nevidiacim, zvýšenie peňažného príspevku na osobnú asistenciu, zavedenie valorizačného mechanizmu pri opakovane vyplácaných peňažných príspevkoch, zvýšenie hranice príjmu pre poberanie peňažných príspevkov na kompenzáciu zvýšených výdavkov, vyplácanie príspevku na osobnú asistenciu i po dosiahnutí 65 rokov veku jeho poberateľa. Nepodarilo sa presadiť poskytovanie opakovane vyplácaných peňažných príspevkov bez ohľadu na príjem občana s ŤZP, ani zvýšenie hranice príjmu pri poskytovaní peňažného príspevku na osobnú asistenciu. Napriek našim argumentom sa peňažný príspevok na opatrovanie stáva pre osoby, ktoré opatrujú nevidiacu osobu, nedostupným.

Zákon o sociálnych službách umožňuje poskytovať sociálne služby i ambulantnou formou, o čo sme sa mnoho rokov neúspešne usilovali. Zavádza posudzovanie odkázanosti osoby na niektoré druhy sociálnych služieb ako podmienku pre ich poskytovanie a financovanie zo strany obcí a vyšších územných celkov. Negatívne vnímame zmeny schválené poslancami NR SR, ktoré umožňujú obci a vyššiemu územnému celku určiť žiadateľovi poskytovateľa sociálnej služby bez ohľadu na jeho výber.

Sklamaním je pre našu komunitu zákon o výchove a vzdelávaní - školský zákon. Zákon síce zaručuje nevidiacim žiakom právo na vzdelávanie s použitím Braillovho písma, integrovane vzdelávaným žiakom ale nevytvára dostatočné podmienky. Z hľadiska potrieb inkluzívneho vzdelávania v bežných školách je nevyhnutné zabezpečovať prepis Schválených učebníc a učebných textov poskytovaných ministerstvom do formátov vhodných z hľadiska možností vnímania žiakov so zrakovým postihnutím. Za tento prepis v súčasnosti nie je nikto zodpovedný, zákon napriek našim návrhom túto povinnosť nikomu neukladá. Integrovane vzdelávaný žiaci so zrakovým postihnutím tak nemajú zabezpečené učebnice v im prístupnom formáte ani na povinné predmety, ako ostatní žiaci triedy, ktorí používajú bežné učebnice a učebné texty.

Rozsiahlo - i na základe našich námetov - bol novelizovaný zákon o službách zamestnanosti. Do zákona bolo zaradených viacero nových nástrojov na aktívnu podporu zamestnávania občanov so zdravotným postihnutím, je predpoklad, že schválené nástroje napomôžu zvýšiť zamestnateľnosť občanov so zdravotným postihnutím. Schválená bola novela tzv. antidiskriminačného zákona, ktorá podstatne rozširuje ochranu aj proti diskriminácii na základe zdravotného postihnutia, napríklad v oblasti vzdelávania a prístupu k službám a tovarom.

Uvítali sme novelu zákona o slobodnom prístupe k informáciám legislatívne upravujúcou právo na podávanie žiadostí a poskytovanie informácií v prístupných formátoch pre osoby so zmyslovým postihnutím od roku 2009, teda aj v Braillovom písme pre nevidiacich ľudí. Ide o realizáciu mnoho rokov presadzovanej úlohy Národného programu rozvoja životných podmienok občanov so zdravotným postihnutím vo všetkých oblastiach života.

FINANČNÁ SPRÁVA

I. Analýza majetku a zdrojov krytia majetku ÚNSS
Majetok Únie nevidiacich a slabozrakých Slovenska (ďalej len „ÚNSS") bol v roku 2008 vo výške 37.162 tis. Sk. V porovnaní s rokom 2007 kedy dosiahol výšku 38.845 tis. Sk, sa znížil o 1.683 tis. Sk. Zníženie stavu majetku bolo spôsobené predovšetkým znížením dlhodobého majetku v roku 2008 (15.449 tis. Sk) oproti roku 2007 (17.827 tis. Sk) o 2.378 tis. Sk, znížením finančného majetku v roku 2008 (14.492 tis. Sk) oproti roku 2007 (15.746 tis. Sk) o 1.254 tis. Sk a zvýšením stavu prechodných účtov aktív v roku 2008 (6.430 tis. Sk) oproti roku 2007 (4.663 tis. Sk) o 1.767 tis. Sk.

Tabuľka č. 1. Štruktúra majetku ÚNSS (v tis. Sk)

Ukazovateľ	2007	2008	Absolútna odchýlka	% 2007	% 2008	Relatívna odchýlka	Index rastu (poklesu)	
Dlhodobý majetok	17 827	15 449	-2 378	45,89	41,57	-4,32	0,9059	
Obežný majetok	21 018	21 713	+ 695	54,11	58,43	+ 4,32	1,0798	
Spolu	38 845	37 162	-1 683	100,00	100,00	+/- 0,00	-	

Z uvedenej tabuľky vyplýva, že dlhodobý majetok v roku 2008 v porovnaní s rokom 2007 poklesov o 2.378 tis. Sk. Na poklese dlhodobého majetku sa najviac podieľal dlhodobý hmotný majetok, ktorý poklesol v roku 2008 v porovnaní s rokom 2007 o 2.368 tis. Sk a dlhodobý nehmotný majetok, ktorý poklesol v roku 2008 v porovnaní s rokom 2007 o 10 tis. Sk Podľa indexu rastu (poklesu) dlhodobý majetok v roku 2008 v porovnaní s rokom 2007 bol 0,9059 krát nižší.

Obežný majetok v roku 2008 v porovnaní s rokom 2007 vzrástol o 695 tis. Sk. Na tomto stave sa najviac podieľal rast krátkodobých pohľadávok a rast prechodných účtov aktív. Krátkodobé pohľadávky v roku 2008 v porovnaní s rokom 2007 vzrástli o 224 tis. Sk, prechodné účty aktív vzrástli o 1.767 tis. Sk. Podľa indexu rastu (poklesu) obežný majetok v roku 2008 v porovnaní s rokom 2007 bol 1.0798 krát vyšší.

Ako z tabuľky č. 1 vyplýva, kým v roku 2007 predstavoval podiel dlhodobého majetku na celkovom majetku 45,89 %, tak v roku 2008 to bolo 41,57 %. Akým podiel obežného majetku na celkovom majetku bol v roku 2007 54,11 %, tak v roku 2008 to bolo 58,43 %.

Vlastné imanie ÚNSS sa v porovnaní s rokom 2007 znížilo o 1.340 tis. Sk. Vlastné imanie bolo v roku 2008 vo výške 28.925 tis. Sk, kým v roku 2007 bol stav vlastného imania 30.265 tis. Sk. Zníženie stavu vlastného imania bolo spôsobené predovšetkým znížením výsledku hospodárenia v roku 2008 (-1.744 tis. Sk) oproti roku 2007 (-388 tis. Sk) o 1.356 tis. Sk.

Cudzie zdroje ÚNSS sa v porovnaní s rokom 2007 znížili o 343 tis. Sk. Cudzie zdroje boli v roku 2008 vo výške 8.237 tis. Sk, kým v roku 2007 bol stav cudzích zdrojov 8.580 tis. Sk. Pokles cudzích zdrojov bol spôsobený predovšetkým znížením dlhodobých záväzkov v roku 2008 (134 tis. Sk) oproti roku 2007 (615 tis. Sk) o 481 tis. Sk.

Na znížení majetku sa podieľali:
vlastné imanie vo výške	-1.340 tis. Sk
cudzie zdroje vo výške	- 343 tis. Sk

Spolu	-1.683 tis. Sk,
čo medziročne predstavuje celkové zníženie majetku ÚNSS.

Nakoľko absolútne zvýšenie vlastného imania nemá dostatočnú vypovedaciu schopnosť, je potrebné posúdiť vzťah vlastného imania a cudzích zdrojov za roky 2008 a 2007.

rok 2007: vlastné imanie/ cudzie zdroje = 30.265 tis. Sk/ 8.580 tis. Sk = 3,53
rok 2008: vlastné imanie/ cudzie zdroje = 28.925 tis. Sk/ 8.237 tis. Sk = 3,51

Z pomeru vlastného imania a cudzích zdrojov v rokoch 2007 a 2008 vyplýva. že cudzie zdroje rástli rýchlejšie ako vlastné imanie.

II. Analýza zdrojov financovania majetku ÚNSS

1.1. Ukazovateľ finančnej samostatnosti ÚNSS

U1 = (vlastné imanie/majetok)*100
rok 2007: U1 = (30.265 tis. Sk / 38.845 tis. Sk)*100 = 77,91 %
rok 2008: U1 = (28.925 tis. Sk/ 37.162 tis. Sk)*100 = 77,83 %

Na základe posúdenia ukazovateľa finančnej samostatnosti, prostredníctvom ktorého sa posudzuje do akej miery je ÚNSS schopná pokryť svoje potreby (prostriedky) vlastnými zdrojmi, môžeme skonštatovať, že v roku 2007 bola ÚNSS schopná pokryť svoje potreby (prostriedky) vlastnými zdrojmi na 77,91 % a v roku 2008 na 77,83 %, čo medziročne predstavuje pokles o 0,08 %.

Tabuľka č. 2. Ukazovateľ finančnej samostatnosti ÚNSS (v %)

Ukazovateľ / Rok	Rok 2004	Rok 2005	Rok 2006	Rok 2007	Rok 2008	
Ukazovateľ finančnej samostatnosti	96,64	88,02	81,30	77,91	77,83	

Z hľadiska analýzy ukazovateľa finančnej samostatnosti v rokoch 2004 až 2008 vyplýva, že podiel vlastného imania na majetku ÚNSS dlhodobo klesá. Kým v roku 2004 predstavoval 96,64 % podiel vlastného imania na majetku ÚNSS, tak v roku 2008 to bol len 77,83 % podiel, čo predstavuje pokles až o 18,81 %.

II.2. Ukazovateľ zadĺženosti ÚNSS

U2 = (cudzie zdroje/majetok)*100

rok 2007 U2 = (8.580 tis. Sk / 38.845 tis. Sk)*100 = 22,09 % 
rok 2008 U2 = (8.237 tis. Sk / 37.162 tis. Sk)*100 = 22,17 %

Na základe posúdenia ukazovateľa zadĺženosti, prostredníctvom ktorého sa posudzuje do akej miery ÚNSS pokrýva svoje potreby (prostriedky) cudzími zdrojmi, môžeme skonštatovať, že v roku 2006 ÚNSS pokrývala svoje potreby (prostriedky) cudzími zdrojmi na 18,70 % a v roku 2007 na 22,09 %, čo medziročne predstavuje rast o 3,39 %.

Tabuľka č. 2. Ukazovateľ zadĺženosti ÚNSS (v %)

Ukazovateľ	rok 2004	rok 2005	rok 2006	rok 2007	rok 2008	
1 Ukazovateľ zadĺženosti	3,36	11,98	18,70	22,09	22,17	

Z hľadiska analýzy ukazovateľa zadĺženosti v rokoch 2004 až 2008 vyplýva, že podiel cudzích zdrojov na majetku ÚNSS dlhodobo rastie. Kým v roku 2004 predstavoval 3,36 % podiel cudzích zdrojov na majetku ÚNSS, tak v roku 2008 to bol už 22,17 % podiel, čo predstavuje nárast až o 18,81 %.

II.3. Ukazovatele likvidity

Okamžitá likvidita (likvidita I. stupňa)
Okamžitá likvidita = finančný majetok / krátkodobé záväzky
rok 2007: okamžitá likvidita = 15.746 tis. Sk /1.859 tis. Sk = 8,47 
rok 2008: okamžitá likvidita = 14.492 tis. Sk/1.823 tis. Sk = 7,95

Okamžitá likvidita v roku 2008 dosahuje 7,95, to znamená, že na 1 Sk krátkodobých záväzkov pripadá 7,95 Sk finančného majetku ÚNSS.

Na základe analýzy tohto ukazovateľa môžeme tvrdiť, že ÚNSS viaže pomerne vysoké objemy prostriedkov v najlikvidnejšom majetku, čo nie je veľmi účelné. Efektívnejšie by bolo znížiť dosiahnutý pomer medzi hodnotou krátkodobých záväzkov a hodnotou finančných účtov.

Avšak na základe analýzy vývoja okamžitej likvidity ÚNSS v rokoch 2004 až 2008, vzhľadom na jej každoročný pokles, môžeme skonštatovať, že jej vývoj je pozitívny.

Bežná likvidita (likvidita II. stupňa)
Bežná likvidita = (finančný majetok + krátkodobé pohľadávky - pohľadávky po lehote splatnosti)  /  krátkodobé
záväzky

rok 2007: bežná likvidita = (15.746 tis. Sk + 512 tis. Sk - 59 tis. Sk) /1.859 tis. Sk = 8,71 
rok 2008: bežná likvidita = (14.492 tis. Sk + 703 tis. Sk -103 tis. Sk) /1.823 tis. Sk = 8,27

Bežná likvidita v roku 2007 dosahuje 8,27, to znamená, že na 1 Sk krátkodobých záväzkov pripadá 8,27 Sk finančného majetku a krátkodobých pohľadávok ÚNSS.

Na základe analýzy tohto ukazovateľa môžeme tvrdiť, že ÚNSS v súčasnosti viaže pomerne vysoké objemy prostriedkov v tomto pomerne vysoko likvidnom majetku, čo nie je veľmi účelné. Efektívnejšie by bolo znížiť dosiahnutý pomer medzi hodnotou krátkodobých záväzkov a hodnotou finančných účtov a krátkodobých pohľadávok.

Avšak na základe analýzy vývoja bežnej likvidity ÚNSS v rokoch 2004 až 2008, vzhľadom na jej každoročný pokles, môžeme skonštatovať, že jej vývoj je pozitívny.

Celková likvidita (likvidita III. stupňa)
Celková likvidita = obežný majetok / krátkodobé záväzky

rok 2007: celková likvidita = 21.018tis. Sk/1.859tis. Sk = 11,30 
rok 2008: celková likvidita = 21.713 tis. Sk/1.823 tis. Sk = 11,91

Celková likvidita v roku 2008 dosahuje 11,91, to znamená, že na 1 Sk krátkodobých záväzkov pripadá 11,91 Sk finančného majetku podniku, krátkodobých pohľadávok a zásob. Na základe analýzy tohto ukazovateľa môžeme tvrdiť, že ÚNSS v súčasnosti viaže pomerne vysoké objemy prostriedkov v likvidnom majetku, čo nie je veľmi účelné. Bolo by efektívnejšie znížiť dosiahnutý pomer medzi hodnotou krátkodobých záväzkov a hodnotou finančných účtová krátkodobých pohľadávok.

Tabuľka č. 2. Ukazovatele likvidity ÚNSS

Ukazovateľ	rok 2004	rok 2005	rok 2006	rok 2007	rok 2008	
Okamžitá likvidita	16,71	12,56	9,49	8,47	7,95	
Bežná likvidita	17,24	12,97	9,84	8,71	8,27	
Celková likvidita	17,38	13,98	11,23	11,30	11,91	

Ako z tabuľky č. 2. vyplýva, okamžitá a bežná likvidita v rokoch 2004 až 2008 dlhodobá klesá, čo môžeme považovať za pozitívny výsledok. Celková likvidita zaznamenáva v rokoch 2006 až 2008 mierny nárast, no v horizonte 2004 až 2008 ide o klesajúcu tendenciu, čo považujeme za pozitívny výsledok.

III. Analýza podielu prijatých príspevkov a dotácií na prevádzku na výnosoch ÚNSS

IIla. Analýza podielu prijatých príspevkov na výnosoch ÚNSS

Prijaté príspevky ÚNSS v roku 2008 tvorili predovšetkým prijaté príspevky od organizačných zložiek, prijaté príspevky z prostriedkov Úradov práce, mestských úradov, nadácií, právnických osôb, zahraničných zdrojov, fyzických osôb (verejných zbierok ÚNSS), prijatých členských príspevkov a z podielu zaplatenej dane.

Podiel prijatých príspevkov na celkových výnosoch = (prijaté príspevky / celkové výnosy) * 100

rok 2007: (8.603 tis. Sk/ 27.203 tis. Sk) * 100 = 31,63 % 
rok 2008: (12.181 tis. Sk/29.113tis. Sk)* 100= 41,84%

Kým podiel prijatých príspevkov na celkových výnosoch ÚNSS predstavoval v roku 2007 31,63 %, tak v roku 2008 to bolo 41,84%, čo predstavuje medziročný nárast o 10,21 %.

Illb. Podiel dotácií na prevádzku na výnosoch ÚNSS

Prijaté dotácie ÚNSS v roku 2008 tvorili predovšetkým prijaté príspevky z prostriedkov Ministerstva práce, sociálnych vecí a rodiny SR, Ministerstva kultúry SR a Vyšších územných celkov.

Podiel dotácií na prevádzku na celkových výnosoch = (dotácie na prevádzku / celkové výnosy) * 100

rok 2007: (15.657 tis. Sk/ 27.203 tis. Sk) * 100 = 57,56 % 
rok 2008: (13.035 tis. Sk/29.113 tis. Sk)* 100 = 44,77%

Kým podiel dotácií na prevádzku na celkových výnosoch ÚNSS predstavoval v roku 2007 57,56 %, tak v roku 2008 to bolo 44,77 %, čo predstavuje medziročný pokles o 12,79 %.

Illc. Podiel prijatých príspevkov a dotácií na prevádzku na výnosoch ÚNSS

Podiel prijatých príspevkov a dotácií na prevádzku na celkových výnosoch = (prijaté príspevky a dotácie na prevádzku / celkové výnosy) * 100

rok 2007: (24.260 tis. Sk/ 27.203 tis. Sk) * 100 = 89,18 % 
rok 2008: (25.216 tis. Sk/29.113 tis. Sk)* 100 =86,61%

Kým podiel prijatých príspevkov a dotácií na prevádzku na celkových výnosoch ÚNSS predstavoval v roku 2007 89,18 %, tak v roku 2008 to bolo 86,61 %, čo predstavuje medziročný pokles o 2,57 %.

Podiel prijatých príspevkov a dotácií na prevádzku na celkových výnosoch ÚNSS vyjadruje absolútnu závislosť ÚNSS na prijatých príspevkoch a dotáciách na prevádzku, nakoľko v oboch spomínaných rokoch predstavoval ich podiel na celkových výnosoch viac ako 85 %.
Prijaté príspevky v tis. Sk (najvýznamnejší darcovia a donori)

PRÍSPEVKY A DARY	FINANČNÝ OBJEM	
Ministerstvo práca, sociálnych vecí a rodiny	3800	
Nadácia otvorenej spoločnosti - OSF	304	
SIZAR - IS Equal	1 464	
Ministerstvo kultúry SR	600	
Banskobystrický samosprávny kraj	750	
Košický samosprávny kraj	1 396	
Bratislavský samosprávny kraj	1 100	
Nitriansky samosprávny kraj	250	
Prešovský samosprávny kraj	750	
Trenčiansky samosprávny kraj	625	
Trnavský samosprávny kraj	1 500	
Žilinský samosprávny kraj	800	

Audit účtovnej závierky za rok 2008

Výrok audítora:
„Uskutočnil som audit pripojenej účtovnej závierky za Vaše občianske združenie za rok 2008, ktorá obsahuje súvahu zostavenú k 31. decembru 2008, súvisiaci výkaz ziskov a strát za rok, ktorý sa k uvedenému dátumu skončil a poznámky.

Zodpovednosť vedenia občianskeho združenia za účtovnú závierku
Vedenie občianskeho združenia je zodpovedné za zostavenie a objektívnu prezentáciu tejto účtovnej závierky v súlade so Zákonom o účtovníctve č. 431/2002 Z.z. v znení jeho dodatkov. Táto zodpovednosť zahŕňa návrh, implementáciu a zachovávanie interných kontrol relevantných pre prípravu a objektívnu prezentáciu účtovnej závierky, ktorá neobsahuje významné nesprávnosti v dôsledku podvodu alebo chyby, ďalej výber a uplatňovanie vhodných účtovných zásad a účtovných metód, ako aj uskutočnenie účtovných odhadov primeraných za daných okolností.

Zodpovednosť audítora
Mojou zodpovednosťou je vyjadriť názor na túto účtovnú závierku na základe auditu. Audit som uskutočnil v súlade so Medzinárodnými audítorskými štandardmi. Podľa týchto štandardov mám dodržiavať etické požiadavky,
naplánovať a vykonať audit tak, aby som získal primerané uistenie, že účtovná závierka neobsahuje významné
nesprávnosti.
Súčasťou  auditu je uskutočnenie postupov na získanie audítorských dôkazov o sumách a  údajoch
vykázaných v účtovnej závierke. Zvolené postupy závisia od rozhodnutia audítora, vrátane posúdenia rizika
významných nesprávnosti v účtovnej závierke, či už v dôsledku podvodu alebo chyby. Pri posudzovaní tohto rizika audítor berie do úvahy interné kontroly relevantné pre zostavenie a objektívnu prezentáciu účtovnej závierky v účtovnej jednotke, aby mohol navrhnúť audítorské postupy vhodné za daných okolností, nie však za účelom vyjadrenia názoru na účinnosť interných kontrol účtovnej jednotky. Audit ďalej obsahuje zhodnotenie vhodnosti použitých účtovných zásad a účtovných metód a primeranosti účtovných odhadov uskutočnených manažmentom, ako aj zhodnotenie prezentácie účtovnej závierky ako celku.
Som presvedčený, že audítorské dôkazy, ktoré som získal, poskytujú dostatočné a vhodné východisko pre môj
názor.

Názor
Podľa môjho názoru účtovná závierka poskytuje pravdivý a objektívny pohľad na finančnú situáciu Občianskeho združenia ÚNSS Bratislava k 31.decembru 2008, na výsledky jej hospodárenia a peňažné toky za rok končiaci k danému dátumu v súlade so Zákonom o účtovníctve."
Košice, 11. mája 2009
Ing. Štefan Adamišin, zodpovedný audítor, Licencia SKAU 852

	AKTÍVA v tis. Sk 
ASSETS in thousands EUR	Účtovné obdobie
rok 2008 
Sk             EUR	Účtovné obdobie
rok 2007 
Sk              EUR	
A.	DLHODOBÝ MAJETOK	15 449	513	17 827	531	
1.	DLHODOBÝ NEHMOTNÝ MAJETOK	0	0	10	0	
2.	DLHODOBÝ HMOTNÝ MAJETOK	15 249	506	17 617	524	
3.	FlNAČNE INVESTÍCIE	200	7	200	6	
B.	OBEŽNÝ MAJETOK	21 713	721	21 018	625	
1.	ZÁSOBY	55	2	97	3	
2.	DLHODOBÉ POHĽADÁVKY	0	0	0	0	
3.	KRÁTKODOBÉ POHĽADÁVKY	736	24	512	15	
4.	R NA NČNÝ MAJETOK	14 492	481	15 746	469	
5.	PRECHODNÉ ÚČTY AKTÍV	6 430	213	4 663	139	
	AKTÍVA celkom	37 162	1 234	38 845		

	PASÍVA v tis. Sk LIABILITIES in thousands EUR	Účtovné obdobie
rok 2008 
Sk              EUR	Účtovné obdobie
rok 2007 
Sk              EUR	
A.	VLASTNÉ ZDROJE KRYTIA STÁLYCH A OBEŽNÝCH AKTÍV	28 925	960	30 265	901	
1.	FONDY ORGANIZÁCIE A FONDY TVORENÉ ZO ZISKU	30 669	1 018	30 653	912	
2.	VÝSLEDOK HOSPODÁRENIA A NEVYSPORIADANÝ VÝSLEDOK HOSPODÁRENIA	-1 744	-58	-388	-12	
B.	CUDZIE ZDROJE	8 237	273	8 580	255	
1.	REZERVY ZÁKONNÉ	175	6	0	0	
2.	DLHODOBÉ ZÁVÄZKY	134	4	615	18	
3.	KRÁTKODOBÉ ZÁVÄZKY	1 823	61	1 859	55	
4.	BANKOVÉ VÝPOMOCI A PÔŽIČKY	2	0	1	0	
5.	PRECHODNÉ ÚČTY PASÍVNE	6 103	203	6 105	182	
	PASÍVA celkom	37 162	1 234	38 845	1 156	

číslo
skupiny	NÁKLADY v tis. Sk
COST in thousands EUR	rok 2008	rok 2007	
		Sk	EUR	Sk	EUR	
50	SPOTREBOVANÉ NÁKUPY	2 212	73	1 863	55	
51	SLUŽBY	8 413	279	8 801	262	
52	OSOBNÉ NÁKLADY	13819	459	13 353	397	
53	DANE A POPLATKY	86	3	53	2	
54	OSTATNÉ NÁKLADY	421	14	471	14	
55	ODPISY, PREDANÝ MAJETOK, REZERVY	3 264	108	3 062	91	
56	POSKYTNUTÉ PRÍSPEVKY	2 100	70	1 383	41	
		NÁKLADY celkom	30 315	1 006	28 986	863	

Číslo skupiny	VÝNOSY v tis. Sk
REVENUES in thousands EUR	rok 2008 	rok 2007 	
		Sk	EUR	Sk	EUR	
60	TRŽBY ZA VLASNÉ VÝKONY A TOVAR	2492	83	2 123	63	
61	ZMENA STAVU VLASTNEJ VÝROBY	0	0	0	0	
62	AKTIVÁCIA	0	0	0	0	
64	OSTATNÉ VÝNOSY	356	12	243	7	
65	TRŽBY Z PREDAJA MAJETKU, REZERVY	1 049	35	577	17	
66	PRIJATÉ PRÍSPEVKY	12 181	404	8 603	256	
69	PREVÁDZKOVÉ DOTÁCIE	13 035	433	15 657	466	
VÝNOSY celkom	29 113	966	27 203	810	

VÝSLEDOK HOSPODÁRENIA pred ZDANENÍM	-1 202	-40	-1 783	-53	
591      Daň z príjmov	139	5	196	6	
595     Dodatočné odvody dane z príjmov	0	0	0	0	
VÝSLEDOK HOSPODÁRENIA po ZDANENÍ	-1 341	-45	-1979	-59	

FUNDRAISING, KOMUNIKÁCIA S VEREJNOSŤOU A KULTÚRNE AKTIVITY

2% z daní z príjmov fyzických a právnických osôb
2% z daní z príjmov fyzických a právnických osôb patria k dôležitým formám financovania činnosti ÚNSS. Výsledkom kampane, ktorú sme realizovali v roku 2008 je suma: 3 963 353,00 Sk (131559,22€)

Tieto financie nám umožnia účinnejšiu a rozsiahlejšiu pomoc pre všetkých zrakovo postihnutých ľudí, ktorí o ňu prejavia záujem, v rámci celého Slovenska.

Verejná zbierka Biela pastelka
V roku 2008 sa už po siedmy krát konala verejná zbierka Biela pastelka. V tomto roku zbierka začala 01. septembra 2008 a trvala do 31. decembra 2008. Hlavným dňom zbierky bol 24. september 2008. V tento deň dvoj až trojčlenné tímy dobrovoľníkov v mestách po celom Slovensku ponúkali originálne biele pastelky za 20,- Sk a prípadný dobrovoľný príspevok. Okrem pasteliek mali záujemcovia možnosť zakúpiť si sviečky v tvare pastelky a tričká s logom nevidiacich. O zbierke informovala rozsiahla mediálne kampaň.

Výsledok verejnej zbierky Biela pastelka v roku 2008

Čistý výnos zbierky: 1516111,80 Sk (50 325,69 €)

35% čistého výnosu použijeme na poradenstvo pre tých, ktorí stratili zrak a snažia sa s touto ťažkou situáciou vyrovnať, ako aj na realizáciu kurzov, počas ktorých nevidiaci a slabozrakí ľudia získavajú zručnosti nevyhnutné pre každodenný život, t.j. bezpečná chôdza s bielou palicou, čítanie a písanie braillovho písma a sebaobslužné činnosti ako varenie, upratovanie, osobná hygiena a podobne. Zvyšok, teda 65%, použijeme na projektové programy samotných nevidiacich a slabozrakých ľudí, na ich aktivizáciu a vzdelávanie, na rozvoj spolkovej činnosti a na krízovú pomoc zrakovo postihnutým ľuďom.

Verejná zbierka na podporu výcviku vodiacich psov
Verejná zbierka na podporu vodiacich psov prebiehala celoročne. Verejnosť do nej mohla prispieť vložením finančného daru do niektorej z päťdesiatich pokladníc s maketami vodiacich psov, ktoré boli umiestnené na rôznych verejných priestranstvách po celom Slovensku.

Čistý výnos zbierky: 404 081,87 Sk (13 413,06 €)

Na základe uznesenia Ústrednej rady ÚNSS použijeme 50% čistého výnosu na nákup, výchovu a výcvik vodiacich psov, zaškolenie žiadateľov a držiteľov vodiacich psov, precvičovanie vodiacich psov vo výkone a týflokynologický servis pre držiteľov vodiacich psov. 50% čistého výnosu je určených na poskytovanie sociálneho poradenstva a vykonávanie sociálnej prevencie pre zrakovo postihnutých občanov na regionálnej a lokálnej úrovni.

Kultúrne aktivity pre ľudí do zrakovým postihnutím

Fotografická súťaž Cesta svetla 2008
Problematika zrakového postihnutia je pre širokú verejnosť známa len veľmi povrchne. Ľudí so zrakovým postihnutím si zvyčajne spájame len s bielou palicou, väčšia časť ich života však ostáva skrytá a nespoznaná.
Nevidiacim a slabozrakým ľuďom v širšom vzdelávaní a zamestnávaní bránia mnohé (informačné i architektonické) bariéry. V dôsledku toho sa s nimi stretávame len málo a priepasť medzi vidiacou populáciou a zrakovo postihnutými ľuďmi sa ešte prehlbuje.

Snažíme sa preklenúť ju pomocou umenia, ktoré dokáže podnietiť myslenie a cítenie ľudí a vzbudiť záujem o veci, ktorým predtým venovali len malú pozornosť. Preto Únia nevidiacich a slabozrakých Slovenska už po piaty krát usporiadala fotografickú súťaž Cesta svetla, ktorej témou je svet ľudí s ťažkým postihnutím zraku. Do súťaže sa zapojili vidiaci aj slabozrakí autori, ktorí prijali výzvu nazrieť do tohto sveta a otvoriť no širokej verejnosti. Súťaže sa zúčastnilo 14 autorov, ktorí spolu zaslali 61 fotografií.

Realizované s finančnou podporou Ministerstva kultúry Slovenskej republiky

SPOLKOVÁ ČINNOSŤ

Členstvo a štruktúra spolkových organizačných zložiek ÚNSS

Základnú štruktúru ÚNSS tvoria spolkové, výkonné a kontrolné zložky.

Členovia ÚNSS sú registrovaní v 69 základných organizácií (ďalej len ZO), ktoré tvoria spolkovú zložku nášho občianskeho združenia. Okrem zrakovo postihnutých občanov sú členmi ÚNSS aj rodičia nevidiacich a slabozrakých detí a priatelia, čiže vidiaci občania, ktorí zrakovo postihnutým ľuďom pomáhajú a s nimi sympatizujú. K 31.12.2008 sme registrovali 5.320 členov.

Činnosť ZO ÚNSS realizovaná výhradne formou dobrovoľníckej práce je zameraná najmä na obhajobu záujmov nevidiacich a slabozrakých občanov, podporu profesionálnych služieb zabezpečovaných výkonnými zložkami ÚNSS, tj. jej odbornými pracoviskami, ďalej na organizovanie vhodných aktivít pre členov zvyšujúcich kvalitu ich života a na akcie prezentačného a osvetového charakteru pre verejnosť.

Aktivity ZO na úrovni krajov koordinuje 8 krajských rád ÚNSS (ďalej len KR), ktoré zabezpečujú uvedené aktivity na krajskej úrovni. KR je volená krajským zhromaždením ÚNSS konaným každé 2 roky. Každá ZO musí mať v KR minimálne jedného zástupcu.

Na celoštátnej úrovni riadi spolkovú činnosť Ústredná rada ÚNSS (ďalej len ÚR), v ktorej je každá KR ÚNSS zastúpená svojim predsedom (viď štruktúra ÚNSS).

Pri ÚNSS pôsobia aj 2 kluby s celoštátnou a 1 s krajskou pôsobnosťou, ktoré organizujú masérov a užívateľov výpočtovej techniky.

Vo februári až apríli 2008 sa uskutočnili výročné členské schôdze (ďalej len VČS), na ktorých členovia schválením základných dokumentov (Správy o činnosti a hospodárení, plány a rozpočty) bilancovali svoju činnosť a vytýčili si svoje úlohy a ciele. Na VČS si členovia volili aj svojich funkcionárov a delegátov na krajské zhromaždenia. Celková účasť členov ÚNSS na VČS predstavovala 48%, žiadna VČS nemala nižšiu účasť ako predpísaných 25%, takže všetky schôdze boli platné.

Krajské zhromaždenia (ďalej len KZ), ktoré sa v uskutočnili v máji a júni 2008, v dvojročných cykloch bilancujú činnosť ÚNSS v kraji a určujú jej stratégiu pre najbližšie dva roky. Okrem členov KR ÚNSS si jednotlivé KZ volili aj svojich delegátov na VI. zjazd ÚNSS (viď úvod).

400 podujatí pre 12 tisíc osôb

Dobrovoľnícka práca členov ÚNSS je zdokumentovaná účtovnou evidenciou, prezenčnými listinami a správami, nikdy však žiadna práca dobrovoľníkov nebude mať evidenciu ako ekonomická produkcia. Snáď si môžeme dovoliť malú metaforu: nezištná pomoc ľuďom je často ako slnečný lúč, ktorý zahreje, vdýchne život a jeho svetlo a teplo sa stratí v priestore a čase. Keby sme chceli evidencii podriadiť úplne všetko, zrejme by sme o množstvo dobrovoľníckej práce prišli. Na základe správ a hlásení našich organizačných zložiek môžeme s určitosťou prehlásiť, že údaj v podtitulku nieje nadsadený a vyjadruje realitu.

Semináre zamerané na prekonávanie dôsledkov postihnutia zraku, tvorivé dielne, výstavy kompenzačných pomôcok a tvorivosti nevidiacich a slabozrakých ľudí, amatérska umelecká tvorba (napr. 4 hudobno-recitačné súbory - Michalovce, Nitra, Spišská Nová Ves, Žiar nad Hronom), Slávnostné akadémie, rekondičné pobyty, podujatia k medzinárodnému dňu detí, dňu matiek, zájazdy, rekreačný šport... To je len rámcový prehľad činností ZO a KR ÚNSS, ktorú si zrakovo postihnutí sami organizujú, na týchto sa nevidiaci a slabozrakí ľudia stretávajú, vymieňajú si skúsenosti, vzájomne sa inšpirujú a posilňujú k samostatnosti a zlepšeniu kvality svojho života s ťažkým zdravotným handicapom.

Z najzaujímavejších projektov ZO a KR ÚNSS:

ZAČÍNAME OD SEBA, ROBME PRE INÝCH - KR ÚNSS Banská Bystrica
cyklus motivačných seminárov a besied pre dobrovoľných funkcionárov v Banskobystrickom kraji uskutočnených
v 2. polroku 2008

LEPŠIE SA SPOZNAJME - KR ÚNSS Košice
Tréning verbálnych a neverbálnych komunikačných techník pre zrakovo postihnutých dobrovoľníkov v Košickom
kraji -august 2008

SEČOVCE 2009 - KR ÚNSS Košice a ZO ÚNSS Trebišov
Krajská prehliadka amatérskej umeleckej tvorby nevidiacich a slabozrakých v hudobnej oblasti - október 2008

ŽIJEME SPOLU -ZO ÚNSS Čadca
Akcia zamerané na medzigeneračnú výmenu skúseností, v rámci ktorej mladší zrakovo postihnutí členovia učili svojich starších kolegov práci s elektronickými pomôckami, aby pre zmenu od nich prevzali praktické skúsenosti s varením a ľudovými remeslami -jún 2008

BEEFIČNÉ KONCERTYZUŠ PÚCHOV -ZO ÚNSS Dubnica n/V, ZO ÚNSS Puchov
Nevidiacich hudobný pedagóg pán Juraj Olšák zorganizoval v apríli a novembri v Púchove dva benefičné koncerty,
ich výťažok podporil programy zamerané na pomoc zrakovo postihnutím občanom v okresoch Iľava a Puchov.

ROZLÚČKA S PRÁZDNINAMI -ZO ÚNSS Nitra
Stará škola hrou, 12 zábavných disciplín, jazdy poľnou železnicou a detským cestným vláčikom, nafukovanie balónikov, megakoncert na kazoo, posedenie pri country - pre 80 detí zorganizovala ZO v areáli poľnohospodárskeho múzea v Nitre - 29. august 2008.

VÝSTUP NA TÉRYHO CHATU (2 015 m) -ZO ÚNSS Levoča
32 účastníkov, väčšina z nich so zrakovým postihnutím, vystúpila s asistenciou horskej služby za tatranským
snehom-25. máj 2008.

Formy pomoci Úradu ÚNSS nižším organizačným zložkám

•	Zriadenie sekretariátov KR ÚNSS
•	Školenia dobrovoľných funkcionárov
•	Metodika vedenia ekonomickej agendy -Tvorba a distribúcia propagačných materiálov
•	Vydávanie interného spravodajcu DÚHA(dvojmesačník únie o hlavných aktivitách
•	Interný grantový program
•	Organizovanie celoštátnych prehliadok amatérskej umeleckej tvorby
•	Organizovanie letnej rekreácie
•	Poskytovanie bezúročných pôžičiek pre jednotlivcov

Dni Mateja Hrebendu

DMH je jednou z celoštátnych prehliadok amatérskej umeleckej tvorby, ktorú ÚNSS organizuje pre svojich členov. V spolupráci so Slovenskou knižnicou pre nevidiacich M. Hrebendu v Levoči a Národným osvetovým centrom v Bratislave zorganizovala ÚNSS s finančnou podporou Ministerstva kultúry SR už 14. ročník prehliadky v prednese poézie, prózy, hlasového divadla a literárnej tvorbe nevidiacich a slabozrakých detí a dospelých. V dňoch 13.-15. júna 2008 sa v aule Jeseniovej lekárskej fakulty UK v Martine stretlo 22 zrakovo postihnutých recitátorov a literárnych tvorcov z celej SR, aby konfrontovalo svoju tvorbu a tým aj naplnilo odkaz nášho slovenského dejateľa.
Vyvrcholením prehliadky bol Slávnostný galavečer s voľným vstupom pre verejnosť, ktorý sa konal tiež v aule JLF UK v sobotu 14. júna o 18.00 hod. Okrem vystúpení najúspešnejších recitátorov odzneli z úst členov poroty aj najúspešnejšie literárne práce. O hudobné premostenie jednotlivých blokov hovoreného slova sa postarala country skupina Domovina z Nitry, ktorá aj celý večer ozvučovala. Po vyhlásení výsledkov a odovzdaní cien vystúpilo hudobné združenie Missio Martin.

Rekreácie
Napriek širokej škále problematiky, riešením ktorej sa ÚNSS zaoberá, vytvára pre svojich členov vlastný „rekreačný produkt" v jednej z najatraktívnejších slovenských destinácií, ktorou mesto Bojnice a jeho okolie bez pochyby sú. Už 9 rokov si prenajíma chatu Dukla, v ktorej v minulom roku strávilo týždňový pobyt 85 rekreantov v 7 turnusoch. Pre zrakovo postihnutých občanov sú Bojnice špecificky zaujímavé vďaka špeciálnym turistickým programom, ktoré pre túto skupinu návštevníkov pripravila zoologická záhrada (Vidíme ich srdcom) a správa Bojnického zámku.

Kontrolná činnosť
Kontrolnú činnosť v ÚNSS zabezpečujú kontrolné komisie, ktoré sú volené na úrovni ZO, KZ a zjazdu ÚNSS ako nezávislé orgány na riadiacich spolkových a výkonných orgánov. V 5-člennej Ústrednej kontrolnej komisii, vo 8 3-5 členných krajských kontrolných komisiách a 2-členných komisiách ZO ÚNSS sa tejto činnosti venuje 170 Dobrovoľných funkcionárov.

Ďakujeme všetkým sponzorom a partnerom:
Agrokomplex - Výstavníctvo Nitra
BC Torsion, s.r.o.
Bibus SK, s.r.o.
Biochem a.s.
BOLITEX Slovakia, a.s.
Bonello Ivo
Cesty Nitra, a.s.
Citibank Slovakia, a.s.
DAM Slovakia, s.r.o.
Datalock, a.s.
DECODOM, s.r.o.
DOAS, a.s.
Dog Federation Hillfields
Eastone, s.r.o.
Elchem SR, s.r.o.
Ematech -technológie, s.r.o.
Energo Control, s.r.o.
EUROFINN, s.r.o.
Eurovia -cesty, a.s.
EXCIMER, s.r.o.
Eximer s.r.o.
Guide Dogs Victoria
Gude Slovakia, s.r.o.
Gúde, s.r.o.
Inžinierske stavby, a.s.
JC Decaux, s.r.o.
Kurta, s.r.o.
Lekáreň pri nemocnici, Mgr. Richard Karabín
MADING, s.r.o.
Maslen, s.r.o.
Model obaly, s.r.o.
Orange Slovensko, s.r.o.
Ortomag, s.r.o.
Pastirik Ján
Plazma média, s.r.o.
PosAm, s.r.o.
Profesia, s.r.o.
Recar, a.s.
RMK Stav, s.r.o.
Sensus Metering Systems, a.s.
Schiedel Slovensko s.r.o.
Sibamac, a.s.
STABILÍT, s.r.o.
STROJTECH, s.r.o.
Štofková Ivana, Ing.
TECHKLIMA, s.r.o.
T-mobile Slovensko, a.s.
UniCredit Bank, a.s.
UniCredit Broker s.r.o.
Venisklo, s.r.o.
Virtus, a.s.
Volksbank Slovensko, a.s.

Ďakujeme štátnej správe:
Ministerstvo práce, sociálnych vecí a rodiny SR
Ministerstvo kultúry SR
Ministerstvo financií SR
Ministerstvo dopravy, pôšt a telekomunikácií

Ďakujeme samospráve:
Banskobystrický samosprávny kraj Bratislavský samosprávny kraj Košický samosprávny kraj Nitriansky samosprávny kraj Prešovský samosprávny kraj Trenčiansky samosprávny kraj Trnavský samosprávny kraj Žilinský samosprávny kraj

Ďakujeme ostatným podporovateľom:
Európsky sociálny fond
Lions Club Bratislava Pressburg
Lions Club Bratislava Istropolis
Lions Club Žilina
Lions Club Banská Bystrica
Lions Club Prešov
Lions Club Košice
Nadácia Pontis
Nadácia otvorenej spoločnosti
Slovenská knižnica pre nevidiacich M. Hrebendu
Slovenská kynologická jednota
Slovenská národná knižnica
Slovenské národné divadlo

Ďakujeme všetkým donorom a podporovateľom, ktorí sa podporou ÚNSS spolupodieľali na skvalitňovaní života ľudí so zrakovým postihnutím.

Ďakujeme všetkým jednotlivcom a spoločnostiam, ktoré poukázali 2% dane z príjmu fyzických a právnických osôb v roku 2008 v prospech Únie nevidiacich a slabozrakých Slovenska.

Ďakujeme všetkým dobrovoľníkom Únie nevidiacich a slabozrakých Slovenska za ich obetavú prácu.

Ďakujeme všetkým ľuďom, ktorí preukázali solidaritu s nevidiacimi a slabozrakými spoluobčanmi vo verejnej zbierke Biela pastelka a zbierke na podporu výcviku vodiacich psov.

Ďakujeme všetkým priateľom a priaznivcom Únie nevidiacich a slabozrakých Slovenska za ich pomoc a podporu.

ÚNIA NEVIDIACICH A SLABOZRAKÝCH SLOVENSKA
VÝROČNÁ SPRÁVA
2008